Diari Oficial de la Generalitat Valenciana


Sumari del DOGV 6210, del 19-02-2010 (2010/1576)

ORDRE 3/2010, de 19 de gener, de la Conselleria de Medi Ambient, Aigua, Urbanisme i Habitatge, per la qual s'aprova la delimitació de l'enclavament número 209 de la forest número 68 del Catàleg de forests d'utilitat pública de la província de València, sítia al terme municipal de Siete Aguas i propietat del seu Ajuntament
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6210

Data del DOGV
:   19-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1576


Data del document
:   19-01-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Siete Aguas
    * muntanya
    * muntanya de l'estat

ORDRE 3/2010, de 19 de gener, de la Conselleria de Medi Ambient, Aigua, Urbanisme i Habitatge, per la qual s'aprova la delimitació de l'enclavament número 209 de la forest número 68 del Catàleg de forests d'utilitat pública de la província de València, sítia al terme municipal de Siete Aguas i propietat del seu Ajuntament [2010/1576]  
La forest Malacara, número 68 del Catàleg de forests d'utilitat pública de la província de València, es troba situada al terme municipal de Siete Aguas i és propietat del seu Ajuntament.   
En 1948 es va iniciar la delimitació general, la qual no va arribar a ser aprovada per l'administració. Del que es va actuar llavors es conserven les actes de fitació en què apareix reconegut l'alçament de l'enclavament número 209, que es va realitzar els dies 17, 18 i 20 de juny de 1955.  
En data 2 d'octubre de 2007, David García Martínez, en qualitat de gerent de l'empresa Nueva Escala 1:50, SL, sol·licita, amb la conformitat de l'Ajuntament propietari, la delimitació administrativa dels terrenys de la seua propietat que, en essència, coincideixen amb l'esmentat enclavament.  
En data 20 de febrer de 2008, la directora general de Gestió del Medi Natural autoritza que es duga a terme aquesta delimitació, i que l'interessat assumisca íntegrament el seu cost.  
En data 15 de maig de 2008 es publica en el Diari Oficial de la Comunitat Valenciana l'inici de les operacions de delimitació, i es publica, així mateix, en el tauler d'anuncis de l'Ajuntament de Siete Aguas.  
En data 17 de juny de 2008, l'Ajuntament de Siete Aguas designa com els seus representants en els actes de delimitació i amollonament provisional el regidor de Forest i l'enginyer tècnic forestal municipal.  
De conformitat amb l'anunci, el dia 17 de juny de 2008 s'inicien les operacions de fitació i col·locació de piquetes, operacions que finalitzen aquest mateix dia, i s'estén acta detallada de tot el que s'ha executat sense que cap dels presents formule cap protesta, la qual es firma per tots ells.  
En data 5 de novembre de 2008 s'anuncia en el Diari Oficial de la Comunitat Valenciana l'obertura del període de vista de l'expedient, i es publica, així mateix, en el tauler d'anuncis de l'Ajuntament de Siete Aguas.  
Transcorregut l'esmentat període sense que s'haja presentat cap reclamació o cap protesta, en data 19 de gener de 2009 l'enginyer operador emet un informe en què proposa l'aprovació de la delimitació de l'enclavament número 209 de la forest Malacara de conformitat amb les actes, registre topogràfic i plànol que consten en l'expedient. En aquest informe, de forma resumida, es fa constar:  
La fitació s'ha basat en les actes i el plànol oficial de la delimitació del mateix enclavament que es va efectuar en 1955.   
El perímetre exterior de l'enclavament número 209 de la forest d'utilitat pública número 68 de la província de València ha quedat definit per 51 vèrtexs determinats en l'acta de la delimitació per les coordenades X i Y obtingudes pel mètode de mesurament GPS (Global Position System), amb precisió subcentimètrica, en el sistema de referència UTM zona 30 European Datum 1950.  
En cada vèrtex s'ha ubicat una fita reglamentària de les de segon ordre, i s'ha numerat una de les cares consecutivament de l'1 al 51 i fent constar en l'altra el número 209 de l'enclavament.  
La totalitat del perímetre limita exteriorment amb la forest d'utilitat pública número 68 de la província de València.  
L'enclavament delimitat posseeix una cabuda de 23,9415 ha.  
En l'acta de la delimitació s'ha fet constar la servitud existent a l'enclavament, definida pel camí ramader denominat assagador de la Tejería, d'una amplària de 20 metres, que el travessa entre les fites 29 i 30, com també entre les 37 i 38. El camí ramader coincideix exactament amb el carril o camí, actualment asfaltat, que condueix des del poble de Siete Aguas fins a la font de la Vallesa.  
En data 22 de gener de 2009, el cap de la Secció Forestal de la Direcció Territorial a València de la Conselleria de Medi Ambient, Aigua, Urbanisme i Habitatge proposa l'aprovació de la delimitació practicada.  
En data 2 de novembre de 2009, el Servei de Gestió Forestal emet un informe favorable a l'aprovació de la delimitació.  
En data 3 de novembre de 2009, la directora general de Gestió del Medi Natural proposa que s'aprove la delimitació practicada mitjançant la corresponent ordre de la Conselleria de Medi Ambient, Aigua, Urbanisme i Habitatge.  
Vist l'informe favorable de l'Advocacia General de la Generalitat de data 30 de novembre de 2009.  
Vistos els articles 135 i concordants del Decret 485/1962, de 22 de febrer, del Reglament de forest, d'aplicació en virtut de la disposició derogatòria única, apartat segon, de la Llei 43/2003, de 21 de novembre, de forests i de l'article 42 de la Llei 3/1993, de 9 de desembre, forestal de la Comunitat Valenciana, atés que consta en l'expedient el degut compliment,  
ORDENE  
Primer  
Aprovar la delimitació de l'enclavament número 209 de la forest d'utilitat pública número 68 de la província de València, denominada Malacara, sítia al terme municipal de Siete Aguas i propietat del seu Ajuntament, de conformitat amb les actes, registre topogràfic i plànol que consten en l'expedient.   
Denominació: enclavament número 209  
Límits: nord, sud, est i oest, forest d'utilitat pública número 68 de la província de València, propietat de l'Ajuntament de Siete Aguas.  
Cabuda: 23,9415 ha  
Servituds: es troba travessat entre les fites 29 i 30 i 37 i 38 pel camí ramader denominat assagador de la Tejería, d'una amplària de 20 metres.  
Segon  
Aquesta ordre esgota la via administrativa. De conformitat amb el que disposa l'article 128 del Decret 485/1962, de 22 de febrer, del Reglament de forests, les persones que hagen intervingut com a part en aquest expedient, i estiguen afectades per aquesta disposició, poden impugnar-la davant de la Jurisdicció Contenciosa Administrativa si plantegen qüestions de tramitació o de caràcter administratiu, però no pot suscitar-se en l'esmentada jurisdicció cap qüestió relativa al domini o a la possessió de la forest o qualsevol altra de naturalesa civil.  
València, 19 de gener de 2010  
El conseller de Medi Ambient, Aigua, Urbanisme i Habitatge,  
i vicepresident tercer del Consell:  
JUAN GABRIEL COTINO FERRER